钦定古今图书集成/方舆汇编/职方典/第1270卷 > 《辰阳端午遣怀》薛瑄
## 钦定古今图书集成/方舆汇编/职方典/第1270卷 > 《辰阳端午遣怀》薛瑄

五溪五月当五日，时俗犹存旧楚风。角黍堆盘人送
玉，龙舟叠鼓水摇空。入帘山色隔江翠，照眼榴花向
日红。赐扇远怀鹓鹭侣，去年同谒大明宫。

又

辰阳况复遇端阳，沅水牵情万里长。凤阙常年颁扇
早，龙墀此日赐衣香。独簪白笔叨天宠，远抱丹心忆
帝乡。未必蛮中久留滞，趋朝应只待秋凉。